**NOTA INFORMATIVĂ**

**la proiectul Hotărârii de Guvern privind modificarea anexei nr. 1 la Hotărârea Guvernului nr.1242/2003 despre unele măsuri de implementare a Legii cu privire la teatre, circuri și organizații concertistice**

|  |
| --- |
| * + - 1. **Denumirea autorului şi, după caz, a participanților la elaborarea proiectului**   Proiectul Hotărârii de Guvern privind modificarea anexei nr. 1 la Hotărârea Guvernului nr.1242/2003 despre unele măsuri de implementare a Legii cu privire la teatre, circuri și organizații concertistice este elaborat de către Ministerul Culturii. |
| Proiectul Hotărârii de Guvern privind modificarea anexei nr. 1 la Hotărârea Guvernului nr.1242/2003 despre unele măsuri de implementare a Legii cu privire la teatre, circuri și organizații concertistice este elaborat de către Ministerul Culturii. |
| **2. Condițiile ce au impus elaborarea proiectului de act normativ şi finalitățile urmărite** |
| Proiectul este elaborat în scopul ajustării prevederilor Hotărârii de Guvern nr. 1242/2003 despre unele măsuri de implementare a legii cu privire la teatre, circuri și organizații concertistice, cu prevederile Legii 1421/ 2002 cu privire la teatre, circuri și organizații concertistice, dar și lărgirea spectrului profesional, pentru aplicare la concursul de selectare a conducătorilor de teatre, circuri și organizații concertistice.  Astfel, conform prevederilor art. 23, alin. (2) din Legea nr. 1421/2002 *cu privire la teatre, circuri și organizații concertistice* administrarea teatrului, circului și organizației concertistice de stat se efectuează de către director, care este desemnat prin concurs de către fondator.  Prevederile actuale din Hotărârea de Guvern nr. 1242/2003 limitează mult cercul de persoane care pot candida la funcția de director al unui teatru, circ sau organizație concertistică, or, conform pct. 17 din hotărâre poate fi director doar o persoană cu experienţă în domeniu de cel puţin 10 ani, de specialitate: regizor, dirijor, actor, solist, teatrolog, muzicolog, dramaturg, compozitor, scenograf, coregraf sau animator al procesului de creaţie.  Prin proiect se urmărește lărgirea cercului de potențiali candidați, în situația în care la concursurile organizate de Ministerul Culturii pentru funcțiile de director la instituțiile vizate nu se înregistrează un număr suficient de candidați. Autorul consideră că pentru a fi numit în funcția de director nu este obligatoriu ca un potențial candidat să dețină neapărat o experiență de 10 ani în domeniul culturii. Având în vedere că de la un director se cere per general să administreze un teatru, circ sau organizație concertistică, dar nu neapărat să se ocupe doar de partea artistică, mai ales că entitățile vizate au și directori artistici care se ocupă în special de activitatea artistică, se consideră oportună relaxarea condițiilor de accedere în funcția de director, or, experiența în domenii precum cel juridic, economic și de administrare oferă suficientă pregătire pentru a administra organizații, companii și instituții din diferite domenii, inclusiv din domeniul culturii.    Adițional, proiectul mai urmărește aducerea prevederilor Hotărârii de Guvern nr. 1242/2003 în conformitate cu prevederile Legii nr. 1421/2002 în privința plății subvențiilor. Prin Legea nr. 172/2018 au fost abrogate prevederile art. 17 din Legea nr. 1421/2002 conform cărora teatrele, circurile şi organizaţiile concertistice de stat beneficiau de subvenţii din buget pentru acoperirea în mărime de 60% a cheltuielilor aferente activităţii lor, precum și teatrele, circurile şi organizaţiile concertistice naţionale beneficiau de subvenţii din buget pentru acoperirea cheltuielilor aferente activităţii lor pe parcursul anului financiar şi pentru realizarea proiectelor de creaţie de importanţă naţională în mărime de pînă la 80% faţă de cheltuielile totale. Cu toate acestea, prevederi similare continuă să existe la pct. 37 al Hotărârii de Guvern nr. 1242/2003. Conchidem că odată cu abrogarea art. 17 din Legea nr. 1421/2002, au devenit caduce și nu mai pot fi aplicate prevederile pct. 37 al Hotărârii de Guvern nr. 1242/2003.  Astfel, proiectul prevede o nouă redacție a pct. 37 conform căruia plata subvențiilor se va efectua conform modului stabilit de Guvern. Relatăm că în prezent la Ministerul Culturii se află în proces de elaborare un proiect de hotărâre de guvern cu privire la aprobarea metodologiei de efectuare a plăților subvențiilor destinate teatrelor, circurilor şi organizaţiilor concertistice.  Necesitatea intrării în vigoare a Hotărîrii Guvernului la data publicării în Monitorul Oficial al Republicii Moldova rezultă din faptul că se urmărește organizarea concursurilor pentru alegerea directorilor la mai multe teatre, iar intrarea în vigoare cu întârziere a hotărârii de guvern va tergiversa și alegerea directorilor. Mai mult, din cauza numărului redus de potențiali candidați, nu este exclus că ar urma să fie organizate și concursuri repetate în condițiile în care concursurile vor fi organizate potrivit prevederilor actuale care reduc considerabil cercul de potențiali candidați. |
| **3. Descrierea gradului de compatibilitate pentru proiectele care au ca scop armonizarea legislaţiei naţionale cu legislaţia Uniunii Europene** |
| Prezentul proiect de Hotărâre nu contravine legislației Uniunii Europene și nu are ca scop armonizarea legislației naționale cu legislația Uniunii Europene |
| **4. Principalele prevederi ale proiectului şi evidențierea elementelor noi** |
| * Modificarea cerințelor pentru accedere în funcția de director al unui teatru, circ sau organizație concertistică, prin extinderea domeniilor de specialitate eligibile pentru funcția dată (științe administrative, economie, business și administrare, drept sau în domeniul general arte), și diminuarea perioadei de experiență (de la 10 la 5 ani); * Modificarea reglementărilor ce țin de acordarea subvențiilor din partea fondatorului, în contextul modificărilor operate la Legea nr.1421/2002 cu privire la teatre, circuri și organizații concertistice prin Legea nr.172/2018 pentru modificarea unor acte normative; |
| **5. Fundamentarea economico-financiară** |
| Implementarea prezentului proiect nu necesită alocări financiare suplimentare de la bugetul de stat. |
| **6. Modul de încorporare a actului în cadrul normativ în vigoare** |
| Proiectul se încadrează în cadrul normativ în vigoare și nu necesită operarea unor modificări în alte acte normative. |
| **7. Avizarea şi consultarea publică a proiectului** |
| În scopul respectării prevederilor Legii nr. 239/2008 privind transparența în procesul decizional, proiectul Hotărârii de Guvern, a fost plasat pe pagina web oficială a Ministerului Culturii și pe [www.particip.gov.md](http://www.particip.gov.md), <https://particip.gov.md/ro/document/stages/anunt-cu-privire-la-initierea-procesului-de-elaborare-a-proiectului-hotararii-de-guvern-privind-modificarea-anexei-nr-1-la-hotararea-guvernului-nr12422003-despre-unele-masuri-de-implementare-a-legii-cu-privire-la-teatre-circuri-si-organizatii-concertistice/11439>. |
| **8. Constatările expertizei anticorupție** |
| Proiectul urmează a fi supus expertizei anticorupție. |
| **9. Constatările expertizei de compatibilitate** |
| Proiectul nu are ca scop armonizarea legislației naționale cu legislația Uniunii Europene și, respectiv, nu cade sub incidența art. 36 din Legea nr. 100/2017 cu privire la actele normative. |
| **10. Constatările expertizei juridice** |
| Proiectul urmează a fi supus expertizei juridice. |
| **11. Constatările altor expertize** |
| Proiectul nu necesită a fi supus altor expertize. Proiectul nu conține prevederi de reglementare a activității de întreprinzător în contextul Legii cu privire la principiile de bază de reglementare a activității de întreprinzător nr. 235-XVI din 20.07.2006, astfel nu este necesară examinarea acestuia de către Grupul de lucru pentru reglementarea activității de întreprinzător. |

**Andrei Chistol**

**Secretar de Stat**